Karlsruhe 22. apríla (TASR) - Takzvanému kanibalovi z Rotenburgu hrozí doživotné väzenie za vraždu. Druhý trestný senát Spolkového súdneho dvora (BGH) v Karlsruhe dnes totiž zrušil rozsudok krajinského súdu v Kasseli, ktorý v januáru 2004 odsúdil Armina Meiwesa (43) na 8,5 roka odňatia slobody, a posunul prípad na opätovné prerokovanie krajinskému súdu vo Frankfurte nad Mohanom.
Meiwes sa priznal, že 10. marca 2001 zavraždil s jeho súhlasom 43-ročného berlínskeho inžiniera Bernda B., s ktorým sa zoznámil cez internet. Svojej obeti najprv odrezal pohlavný úd a po niekoľkých hodinách ju zabil dvoma bodnutiami do krku. Mŕtvolu potom rozsekal a postupne skonzumoval asi 20 kilogramov ľudského mäsa. Svoj otrasný čin si Meiwes nakrúcal kamerou.
Prokuratúra podala na BGH námietku proti tomu, že takýto bezpríkladný čin klasifikoval súd v Kasseli iba ako úmyselné zabitie a žiadal odsúdiť Meiwesa za vraždu. Podľa nej sa nedá vylúčiť, že Meiwes zabil svoju obeť preto, aby ukojil svoj pohlavný pud. Odsúdený naopak žiada preklasifikovať svoj čin ako vraždu na požiadanie.